Stampa t-test tal-qari ... It-Tnejn u Għoxrin Ġimgħa taż-Żmien ta' Matul is-Sena Il-Ġimgħa Il-Mulej jikxef il-fehmiet mistura tal-qlub. Qari mill-Ewwel Ittra ta' San Pawl Appostlu lill-Korintin Ħuti,1in-nies għandhom iħarsu lejna bħala ministri ta' Kristu u amministraturi tal-misteri ta' Alla. Issa barra minn dan, l-amministraturi wieħed jistenniehom li jkunu fidili. Iżda ngħid għalija, ftit li xejn jimpurtani li nkun iġġudikat minnkom jew minn xi tribunal tal-bnedmin; anqas jiena stess ma niġġudika lili nnifsi. Tassew li jiena stess ma nħoss xejn fuq il-kuxjenza tiegħi; iżda mhux b'daqshekk jien iġġustifikat; hu l-Mulej li jiġġudikani! Għalhekk tiġġudikawx qabel il-waqt sa ma jiġi l-Mulej: hu għad joħroġ għad-dawl dak li hu moħbi fid-dlam, u jikxef il-fehmiet mistura tal-qlub. U mbagħad kull wieħed jieħu mingħand Alla t-tifħir li jkun jistħoqqlu. Il-Kelma tal-Mulej R/. Irroddu ħajr lil Alla R/. (39a): Is-salvazzjoni tal-ġusti mill-Mulej Afda fil-Mulej, u agħmel it-tajjeb; għammar fl-art, u tgħix b'moħħok mistrieħ; qiegħed fil-Mulej l-għaxqa tiegħek, u jagħtik dak li tixtieq qalbek. R/. Erħi fil-Mulej it-triq tiegħek, afda fih, u jagħmel hu. Hu juri bħad-dawl is-sewwa tiegħek, u d-dritt tiegħek bħal nofsinhar. R/. Tbiegħed mill-ħażen u agħmel it-tajjeb, biex tibqa' tgħammar għal dejjem. Għax il-Mulej iħobb is-sewwa, u ma jitlaqx it-twajbin tiegħu; hu jħarishom għal dejjem. R/. Is-salvazzjoni tal-ġusti mill-Mulej; hu l-kenn tagħhom fi żmien l-għawġ. Il-Mulej jgħinhom u jeħlishom mill-ħżiena, isalvahom għax fih jistkennu. R/. AKKLAMAZZJONI QABEL L-EVANĠELJU Ġw 8, 12 Jiena d-dawl tad-dinja, jgħid il-Mulej; min jiġi warajja jkollu d-dawl tal-ħajja. EVANĠELJU Meta l-għarus jeħduhulhom minn magħhom, imbagħad isumu dakinhar. Lq 5, 33-39 Qari mill-Evanġelju skont San Luqa F'dak iż-żmien, il-Fariżej u l-kittieba tagħhom qalu lil Ġesù: "Id-dixxipli ta' Ġwanni sikwit isumu u joqogħdu jitolbu, u dawk tal-Fariżej ukoll, imma tiegħek jieklu u jixorbu!". U Ġesù qalilhom: "Jaqaw tistgħu ġġagħlu lill-ħbieb tal-għarus isumu sakemm l-għarus ikun għadu magħhom? Imma għad jasal iż-żmien meta l-għarus jeħduhulhom minn magħhom, u mbagħad isumu dakinhar". Qalilhom ukoll parabbola: "Ħadd ma jaqta' biċċa drapp minn libsa ġdida biex biha jraqqa' waħda qadima, għax inkella mhux biss ikun qatta' l-ġdida, imma anqas il-biċċa meħuda mill-ġdida ma tkun taqbel mal-qadima. Anqas ma jqiegħdu l-inbid il-ġdid f'damiġġani qodma tal-ġild, għax inkella l-inbid il-ġdid jifqa' d-damiġġani, u jixtered hu u jintilfu d-damiġġani. Iżda nbid ġdid iqegħduh f'damiġġani ġodda. U ħadd ma jkun irid mill-inbid ġdid wara li jkun xorob mill-qadim, għax jgħidlek: "Il-qadim tajjeb!". Il-Kelma tal-Mulej R/. Tifħir lilek Kristu
Qari tal-Quddies tal-Ġimgħa tat-XXII ġimgħa matul is-Sena